b'\n_START_ARTICLE_\nPyromelliittihappo\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa pyromelliittihappo on valkoista kiteist\xc3\xa4 ainetta, josta tunnetaan my\xc3\xb6s dihydraatti. Yhdiste liukenee jossain m\xc3\xa4\xc3\xa4rin veteen ja paremmin orgaanisiin liuottimiin kuten etanoliin ja dimetyyliformamidiin. Pyromelliittihappo on tetraproottinen heikko happo ja sen pK\xe2\x82\x90-arvot ovat: pK\xe2\x82\x90\xe2\x82\x81 1,9, pK\xe2\x82\x90\xe2\x82\x82 2,9, pK\xe2\x82\x90\xe2\x82\x834,5 ja pK\xe2\x82\x90\xe2\x82\x84 5,6. Kuumennettaessa pyromelliittihappoa siit\xc3\xa4 muodostuu pyromelliittihappodianhydridi\xc3\xa4.\n_START_SECTION_\nValmistus\n_START_PARAGRAPH_\nPyromelliittihappoa voidaan valmistaa kuumentamalla melliittihappoa kaliumvetysulfaatin tai rikkihapon l\xc3\xa4sn\xc3\xa4 ollessa. Nyky\xc3\xa4\xc3\xa4n k\xc3\xa4ytetyin tapa on kuitenkin dureenin hapetus typpihapon, kromihapon tai kaliumpermanganaatin avulla. Hapetukseen on kehitetty my\xc3\xb6s nestefaasiprosesseja, joissa katalyyttin\xc3\xa4 toimii mangaanin, koboltin ja bromin muodostama systeemi._NEWLINE_Pyromelliittihappoa voidaan k\xc3\xa4ytt\xc3\xa4\xc3\xa4 sen anhydridien valmistamiseen. Muita k\xc3\xa4ytt\xc3\xb6kohteita ovat korkeita l\xc3\xa4mp\xc3\xb6tiloja hyvin siet\xc3\xa4vien polyimidipolymeerien valmistus, joita muodostuu pyromelliittihapon tai sen diestereiden reagoidessa diamiinien kanssa. Lis\xc3\xa4ksi yhdistett\xc3\xa4 voidaan k\xc3\xa4ytt\xc3\xa4\xc3\xa4 laboratoriokemikaalina.'